Shqipëri: Presidenti Moisiu vendos të kthejë në parlament ligjin e legalizimeve
Por Kryeministri Sali Berisha e mbrojti menjëherë ligjin, duke u shprehur se shumica që ai drejton i ka votat për ta kaluar sërish atë
Presidenti Alfred Mosiu e ka shoqëruar vendimin e tij për mosdekretimin e ligjit për legalizimin edhe me argumentet juridike, që sipas tij bëjnë të nevojshëm rishikimin e tij. Kreu i shtetit ka vlerësuar se zgjdhja që ligji jep për problemin sociali të krijuar në zonat informale nuk është në përputhje me garancitë kushtetutese për mbrojtjen e pronës private. Në të vërtetë, zgjidhja që jep ligji nuk e kthen tokën te pronari, por ajo i kalon banorëve që kanë ngritur shtëpitë e tyre pa leje vitet e fundit. Kjo tokë, sipas ligjit, do t'u njihet këtyre të fundit. Ata do e përfitojnë atë kundrejt pagesave simbolike që luhaten nga një mijë në kater mijë dollarë. Sipas presidentit Moisiu, në asnjë rast, me përjashtim të shpronësimit për interes publik, Kushtetuta e Shqipërisë dhe Konventa Evropiane e të Drejtave të Njeriut, nuk autorizojnë askënd që të shpronësojë pronarët, kolektivisht për pronat e ligjshme të tyre. Një zgjidhje e tillë me ligj, në gjykim të Presidentit të Republikës, do të cënonte jo vetëm të drejtën e pronësisë, të garantuar në nenin 41 të Kushtetutës. Shpronësimi kolektiv i pronarëve të ligjshëm për të kompensuar problemin social të të krijuar në zonat informale, është një trajtim jo i drejtë ndaj pronarëve, duke shkelur kështu edhe parimin e barazisë së shtetasve, barazi kjo e garantuar në nenin 18 të Kushtetutës. Nga ana tjetër, sipas Presidentit, është e nevojshme që për një ligj të tillë të sigurohet dhe një konsensus sa më i gjerë politik e po ashtu dhe me grupet e interesit. Në të vërtetë në parlament opozita ishte kundër këtij ligji. Ashtu si dhe përfaqësuesit e pronarëve, të cilët sot e përshëndetën vendimin e presidentit. Por Kryeministri Sali Berisha e mbrojti menjëherë ligjin. Pak orë pas publikimit të vendimit të kreut të shtetit ai tha se kjo është një kompetencë kushtetuese që i takon presidentit, por bëri të qartë se shumica që ai drejton, nuk ka ndërmend të bëjë ndryshime dhe do ta votojë atë sërish: - tha Kryeministri. Duke iu referuar vërejtjeve të Presidentit për shkelje të kushtetutës me ligjin e legalizimeve, Kryeministri i shpreh se për këtë vendi ka një gjykatë kushtetuese, siç ka gjithashtu edhe një gjykatë në Strasburg. Por për zotin Berisha, ligji i miratuar vetëm nga e djathta është në përputhje të plotë me të drejtën evropiane. Kryeministri, i cili foli në një konferencë shtypi, pas vizitës se tij në Luksemburg, i doli në mbrojtje Ministrit të Jashtëm Besnik Mustafaj për deklaratat e tij që shkaktuan polemika të shumta. Sipas zotit Berisha deklarata është nxjerrë jashtë kontekstit, pasi Shqipëria nuk ka ndryshuar aspak qëndrimin e mbajtur prej saj deri tani.//lk